Rahvusooper Estonia pikendab ooperikonkursi tähtaega
Rahvusooper Estonia kuulutas 26. juunil välja algupärase eesti ooperi konkursi. Konkursi tähtaega otsustati pikendada kuni 1. novembrini 2019.
Konkursi tingimused
Ideekonkursi tähtaeg on 1. november 2019.
Nimetatud kuupäevaks on vaja saata aadressil firstname.lastname@example.org ooperi ideekavand kahel A4 leheküljel, kus on välja toodud:
• Ooperi pealkiri
• Helilooja nimi
• Libretisti nimi (vajalik eelkokkuleppe olemasolu)
• Tegelaskujud hääleliikide järgi
• Dramaturgiline süžee stseenide kaupa
• Soovi korral ettepanek lavastaja/kunstniku osas (eelkokkulepe ei ole vajalik)
Valmiva ooperi pikkus peaks jääma 120 minuti sisse (teos võib olla ühevaatuseline või kahevaatuseline, esitada võib ka kaks teost). Eriinstrumentide kasutamine kokkuleppel.
Konkurss ei ole anonüümne, vaid algusest peale arvestatakse konkreetsete heliloojate käekirja ja nende varasemat loomingut. Ideekavandite põhjal valitakse hiljemalt 1. detsembriks 2019 välja 2–4 heliloojat, kellega toimuvad täiendavad vestlused. Vestlusvooruks võivad konkursil osalejad teha täiendusi oma algses ideekavandis.
Konkursi võitja, kes saab lepingu teatriga, kuulutatakse välja 8. jaanuaril 2020.
Ooperi valmimise lõpptähtaeg on 1. november 2021.
Lisainfo ja konkursil osalemine aadressil email@example.com